 هادي أيام وشي حملة مسعورة على القايدة حُورِيَة، قائد الملحقة الإدارية السابعة بمدينة آسفي، بسبب تطبيقها للقانون وتنزيله على أرض الواقع في ما يخلص ظاهرة احتلال الملك العمومي. كول واحد وباش اتهمها. كاين اللّي قاليك تعتدي على الناس في الحملات التي تباشرها وكاين اللّي قاليك أن كتغول. منذ الأيام القليلة الماضية انتشر فيديو على صفحات فايسبوكية كيبان فيه شي حد طايح فالأرض وكيغوت حقاش القايدة حورية دارت خدمتها، وتعاملت مع ظاهرة احتلال الملك العام بكل صرامة وحزم. مرا عندها شخصية قوية وتعتبر نموذج لرجال السلطة فالمغرب اللّي تكرفصو بزايد فهاد الأزمة الصحية ومزال واقفين. “كود” حصلت على تفاصيل هاد الحادث، حيث أكد مقرب من القايدة حورية لـ”كود” أن السيدة كانت في حملة لإخلاء الشارع العام من الباعة الجائلين بسبب ما يشكلونه من خطورة في هذه الظرفية الاستثنائية التي تمر منها بلادنا بسبب تفشي فيروس “كورونا”. وأضاف المصدر: “عدد من البائعة الجائلين تفهمو كولشي وتعاملت معهم القايدة حورية بكلام زوين وطيب كما هو معروف عليها وخلاّ المغاربة تعزاز عليهم بزاف بسبب عفويتها في الحملات التحسيسية التي ظهرت فيها خلال فترة الحجر الصحي، لكن شي بائع حيح عليها، ومراتو عرضات القايدة حورية للعنف اللفظي”. داك الفيديو خلف ردود فعل مختلفة، وكاين اللّي تفاعل مع الحزم والصرامة التي تتعامل بها القايدة حورية، وكاين اللّي استغل داك الفيديو اللّي بان فيه شي حد كيغوت باش يسيء للقايدة لسبب واحد هو أنها دارت خدمتها. وأكد المصدر نفسه أن تم استغلال هاد الحادث للمس بسمعة القايدة حورية الطيبة، والتي لمسها المغاربة طيلة فترة الحجر الصحي، مؤكدا أن هاد الحملة المغرضة اللّي دايرين شي وحدين عليها لم تعطي أكلها حقاش كولشي عارف القايدة حورية مزيان. 
شكون عينو فالقايدة حورية اللّي ولات نجمة فزمن “كورونا” واستغل تطبيقها للقانون باش يشوه سمعتها.. مقرب منها لـ”كود”: الحملة المسعورة عليها مغادي تحرّك والو غير يتهناو